मुंबई का अनशन छोड़ दिल्ली लौटीं किरण बेदी  
टीम अन्ना की सदस्य किरण बेदी दिल्ली में जारी अनशन में शामिल होने के लिए मुंबई के अपने कार्यक्रम को समय से पहले खत्म कर दिल्ली लौट आई हैं।
टीम अन्ना की सदस्य किरण बेदी मजबूत लोकपाल के समर्थन में दिल्ली में जारी अनशन में शामिल होने के लिए मुंबई के अपने कार्यक्रम को समय से पहले खत्म कर मंगलवार रात को राजधानी लौट आईं। किरण ने मुंबई से बताया, मैं दिल्ली लौट रही हूं। मैंने मुंबई में अपना काम पूरा किया। मैं बुधवार को रामलीला मैदान में हो रहे प्रदर्शन में शामिल होंगी।  उन्होंने कहा कि अरविंद केजरीवाल और टीम अन्ना के बाकी सदस्य अन्ना हजारे के अनशन के लिए मुंबई में रुकेंगे।  किरण मंगलवार को मुंबई गई थीं और वह अब रामलीला मैदान में शांति भूषण और प्रशांत भूषण के साथ आंदोलन में शामिल होंगी। हजारे ने पहले यह घोषणा की थी कि केजरीवाल और बेदी उनके साथ अनशन में तीन दिनों तक मुंबई में ही रहेंगे।